## El Museu de les Ciències celebra la final del concurs escolar ‘Cristal·lització a l’Escola’

*** Un total de 34 equips han presentat els seus projectes al jurat**

El Museu de les Ciències ha celebrat la final del concurs escolar ‘Cristal·lització a l’Escola’, amb la presentació al jurat dels 34 projectes finalistes que han omplit de creativitat científica el saló d’Arcs convertit en fira científica.

El primer premi ha sigut per a l’equip d’estudiants del Col·legi Sant Vicent Ferrer Maristas de Cullera; el segon premi, per al projecte presentat per l’equip de l’IES Barri del Carme de València, i el tercer premi ha reconegut el treball exposat pel grup escolar del Col·legi Hermanas Mantellate de València. Els cristalls guanyadors formaran part d’una exposició al carrer Menor del Museu de les Ciències.

Quant als premis especials, el premi al cristall més original ha sigut per a l’equip de l’IES Salvador Gadea d’Aldaia, el premi al millor ADP pur per al Col·legi Nuestra Señora de los Desemparados de València i el premi al millor vídeo per al grup d’estudiants del Col·legi La Magdalena de Castelló.

A més, el premi del públic al millor projecte l’ha aconseguit l’equip de l’IES Salvador Gadea d’Aldaia, el premi al millor quadern de laboratori ha sigut per al col·legi Liceo de Benicàssim i en la categoria de millor pòster el premi ha sigut per al grup de l’IES Clara Campoamor d’Alaquàs. Per la seua banda, l’equip de l’IES Balears de València ha sigut reconegut amb el premi al millor cristall i el premi a la composició més original és per al Col·legi Inmaculada Jesuitas d’Alacant.

La Ciutat de les Arts i les Ciències, la Universitat Jaume I i el Museu de la Universitat de València d’Història Natural han col·laborat un any més en l’organització d’este concurs dirigit a estudiants de segon cicle de Secundària i de Batxillerat, als qui se’ls proposa realitzar experiments de creixement de cristalls als seus centres escolars, que després presenten en la final del Museu de les Ciències.

Maig és el mes de les finals dels concursos escolars que convoca la Ciutat de les Arts i les Ciències a principis de curs, amb els quals planteja diversos reptes científics a la comunitat escolar. Divendres que ve, 10 de maig, se celebrarà la final d’‘Acció pel Clima’, que comptarà amb la participació de 448 estudiants en 112 equips.

Fecha: 03/05/2024